Federalni ministar raseljenih osoba i izbjeglica Edin Ramić u cjelodnevnoj posjeti povratnicima u Nevesinju

Ministar raseljenih osoba i izbjeglica u Vladi Federacije Bosne i Hercegovine Edin Ramić danas je boravio u cjelodnevnoj posjeti bošnjačkim povratnicima u Nevesinju. Ovom posjetom ozvaničen je završetak asfaltiranja lokalnih puteva u selima Gornja Bijenja i Kljuna. Ministarstvo je za put u Kljuna, gdje je smješteno centralno spomen obilježje ubijenim i poginulim Bošnjacima ovog kraja u protekloj agresiji, doznačilo 140 000 KM, dok je za put prema Bijenji doniralo 50 000 KM. Pored ulaganja u infrastrukturne projekte Ministarstvo je finansiralo i sanaciju krova džamije u Kljunima. U projekte održivog povratka Ministarstvo je na području Nevesinja, kako je istakao Ramić, investiralo oko 250 000 KM.

Ministar Ramić je pozvao povratnike da na sistematičniji način apliciraju na projekte Ministarstva, da se registriraju kao zemljoradnici, obrtnici i da udruženo nastupaju u svojim zahtjevima. „Ministarstvo je razvilo nekoliko različitih programa koji su od pomoći privrednicima, poljoprivrednicima, mladim ljudima, studentima, učenicima. Imamo i pronatiletnu politiku, programe izgradnje stambenih objekata i infrastrukture. Različitim programima nastojimo doći do svakog povratnika, da im pomognemo da ostvare zaposlenje ili da im smanjimo troškove u kućnom budžetu“, kazao je Ramić.

Ukazao je i na neodlučnost pojedinaca koji se već duži niz godina bave poljoprivredom a i dalje smatraju da će naći neki drugi posao, pa se nisu registrirali i ne pristupaju projektima na procedurama predviđen način. „Nažalost, mnogi takvih ljudi koji ovdje žive, a nisu se registrirali stagniraju nekoliko godina“, istakao je Ramić.

Na kraju je izrazio je zadovoljstvo novim inicijativama povratnika koji sa puno zdrave energije pristupaju aktuelnim izazovima što je, prema njegovim riječima obećavajuće za budućnost ovog kraja. „ Nadam se da će uspjeti ostvariti svoju namjeru da budu politički prisutni u Skupštini Nevesinja i drugim općinama u istočnoj Hercegovini, a to bi doprinijelo ozbiljnijem pristupu i ostalih institucija ovom dijelu Bosne i Hercegovine“, zaključio je Ramić.

Sa prilikama u Nevesinju ministra Ramića upoznali su predsjednik Općinskog odbora SDA Nevesinje Džemal Šendro i predsjednik Udruženja „Povratkom za Bosnu i Hercegovinu“ Šerif Bojčić. Posjetu je završio susretom sa glavnim imamom Medžlisa IZ-e Nevesinje Mehmed ef. Čopeljom.